b"\n_START_ARTICLE_\nTerritori Brit\xc3\xa0nic de l'Oce\xc3\xa0 \xc3\x8dndic\n_START_SECTION_\nHist\xc3\xb2ria\n_START_PARAGRAPH_\nLes illes de l'anomenat arxip\xc3\xa8lag Chagos foren descobertes per Vasco de Gama a principis del segle XVI. Dos segles despr\xc3\xa9s passaren a la jurisdicci\xc3\xb3 francesa, com a part de l'illa Maurici. Per\xc3\xb2 el 1810 Maurici fou conquerida pels brit\xc3\xa0nics, de forma que els territoris van haver de ser cedits (mitjan\xc3\xa7ant el tractat de Par\xc3\xads de 1814). En el segle XIX s'hi estableix poblaci\xc3\xb3 agr\xc3\xadcola i s'hi conrea copra._NEWLINE_El 1965 el Regne Unit escindeix l'arxip\xc3\xa8lag Chagos de l'illa Maurici, i les illes Aldabra, Farqhuar i Desroches (o Des Roches) de les Seychelles per a constituir els Territori Brit\xc3\xa0nic de l'Oce\xc3\xa0 \xc3\x8dndic. L'origen d'aquesta reorganitzaci\xc3\xb3 estava en la voluntat de construir-hi instal\xc2\xb7lacions militars pel benefici mutu del Regne Unit i dels Estats Units d'Am\xc3\xa8rica. El nou territori s'estableix oficialment el 8 de novembre de 1965._NEWLINE_El 1966 el govern brit\xc3\xa0nic compr\xc3\xa0 totes les plantacions de copra, les tanc\xc3\xa0 i f\xc3\xa9u migrar tota la poblaci\xc3\xb3 de l'illa de Diego Garcia i altres (anomenada \xc3\x8elois) a l'illa Maurici._NEWLINE_Finalment, el 1971 brit\xc3\xa0nics i estatunidencs signen un tractat pel qual l'illa de Diego Garcia passa a estar sota jurisdicci\xc3\xb3 de l'ex\xc3\xa8rcit estatunidenc. S'hi construeix una gran base a\xc3\xa8ria i naval, utilitzada per exemple en els darrers conflictes al golf P\xc3\xa8rsic (guerra Iran-Iraq, guerra del Golf i la invasi\xc3\xb3 de l'Iraq de 2003)._NEWLINE_El 23 de juny de 1976 Aldabra, Farqhuar i Desroches foren retornades a les Seychelles._NEWLINE_En els anys 1980, Maurici i Seychelles clamen pels territoris sota l'argument de la il\xc2\xb7legalitat de les cessions de territoris del 1965, amb el suport dels \xc3\xaelois expulsats de l'illa Diego Garcia. L'any 2000 el Tribunal Suprem brit\xc3\xa0nic va declarar il\xc2\xb7legal la mesura d'expulsi\xc3\xb3, per\xc3\xb2 la decisi\xc3\xb3 fou recorreguda pel govern brit\xc3\xa0nic. Recentment l'assumpte est\xc3\xa0 en mans del Tribunal Europeu dels Drets Humans."